Frederikke af Slesvig-Holsten-Sønderborg-Glücksborg

Prinsesse Frederikke til Slesvig-Holsten-Sønderborg-Glücksborg (Frederikke Karoline Juliane; 9. november 1811 – 10. juli 1902) var en dansk-tysk prinsesse af Slesvig-Holsten-Sønderborg-Glücksborg, der var hertuginde af Anhalt-Bernburg fra 1834 til 1863.

Hun var datter af hertug Vilhelm af Slesvig-Holsten-Sønderborg-Glücksborg og blev gift med hertug Alexander Carl af Anhalt-Bernburg i 1834. Hun fungerede som regent i hertugdømmet på vegne af sin mand fra 1855 til 1863.

Hun var storesøster til kong Christian 9. af Danmark.

Biografi

Fødsel og familie 

Prinsesse Frederikke blev født den 9. oktober 1811 på Gottorp Slot i Hertugdømmet Slesvig som prinsesse af Slesvig-Holsten-Sønderborg-Beck. Hun var det andet barn født i ægteskabet mellem Hertug Vilhelm af Slesvig-Holsten-Sønderborg-Beck og Prinsesse Louise Karoline af Hessen-Kassel. Hendes far var overhovede for slægten Slesvig-Holsten-Sønderborg-Beck, en fjern og ubetydelig sidelinje til det danske kongehus, der nedstammede fra Kong Christian 3. Hendes mor var datter af Landgreve Karl af Hessen, dansk feltmarskal og statholder i hertugdømmerne Slesvig og Holsten, og Prinsesse Louise af Danmark, datter af Kong Frederik 5. Gennem sin far nedstammede Marie dermed i lige linje fra Kong Christian 3., mens hun gennem sin mor var oldebarn af Kong Frederik 5.

Prinsesse Frederikke havde ni søskende, heriblandt den senere kong Christian 9. af Danmark.

Opvækst 
Prinsesse Frederikke voksede indledningsvis op med sine mange søskende på Gottorp Slot, hvor familien boede hos hertug Vilhelms svigerforældre. I 1824 døde imidlertid enkehertuginde Anna Karoline, enke efter den sidste hertug af den ældre linje af huset Slesvig-Holsten-Sønderborg-Glücksborg, Frederik Henrik Vilhelm, der var død i 1779. Glücksborg Slot stod herefter tomt, og ved et kongeligt patent af 6. juni 1825 overdrog Kong Frederik 6. af Danmark slottet til Vilhelm og udnævnte ham til Hertug af Slesvig-Holsten-Sønderborg-Glücksborg. Familien flyttede herefter til Glücksborg, hvor Prinsesse Frederikke blev opdraget sammen med sine søskende under faderens ledelse. Hertug Vilhelm døde imidlertid allerede som 46-årig i 1831.

Ægteskab 

Prinsesse Frederikke giftede sig den 30. oktober 1834 på forældrenes sommerresidens, landstedet Louisenlund ved Slien, med hertug Alexander Carl, der herskede over det lille hertugdømme Anhalt-Bernburg i det centrale Tyskland.

Senere liv 

Foranlediget af hertug Alexander Carls stadigt fremskridende psykiske sygdom blev han i november 1855 installeret på Schloss Hoym, hvor han tilbragte resten af livet i selskab med og under medicinsk opsyn af sin kammerherre, maleren Wilhelm von Kügelgen. På grund af hans tilstand fungerede hertuginde Frederikke som regent i Anhalt-Bernburg fra 1856 til 1863.

Hertug Alexander Carl døde den 19. august 1863 på Schloss Hoym. Da der ikke var blevet født børn i ægteskabet mellem Alexander Carl og Frederikke, medførte det at linjen Anhalt-Bernburg uddøde. Hertugdømmet Anhalt-Bernburg blev derfor arvet af Alexander Carls slægtning, hertug Leopold 4. af Anhalt-Dessau, og Anhalt-Bernburg blev dermed forenet med Anhalt-Dessau til ét samlet hertugdømme.

Hertuginde Frederikke boede herefter på slottet i Ballenstedt i Anhalt. Hun overlevede sin mand med 38 år og døde som 90-årig den 10. juli 1902 i Ballenstedt.

Referencer

Litteratur 
 Huset Glücksborg i 150 år – Første bind af Bo Bramsen, Gyldendals Bogklub 1976.

Eksterne links 

 Hans den Yngres efterkommere 

Sønderborgske fyrstelige
Huset Glücksburg
Personer fra Slesvig by